Tasavallan presidentti tulee keskiviikkona 10.4.2019 julistamaan eduskunnan työn päättyneeksi vaalikaudelta 2015—2018. Kutsun teidät, arvoisat edustajat, vaalikauden päättäjäisiin, jotka pidetään Eduskuntatalossa mainittuna päivänä, sekä ennen päättäjäisiä pidettävään valtiopäiväjumalanpalvelukseen. Ekumeeninen jumalanpalvelus alkaa Helsingin Tuomiokirkossa kello 12. Pyydän edustajia kokoontumaan ennen jumalanpalvelusta kello 11.30 Kansalliskirjaston edustalle, josta menemme kulkueena Tuomiokirkkoon. Jumalanpalveluksen jälkeen vaalikauden päättäjäiset alkavat Eduskuntatalossa, jonne kehotan edustajia siirtymään välittömästi kirkonmenojen päätyttyä. Juhlamenoissa noudatetaan puhemiesneuvoston 17.12.2012 hyväksymiä ohjeita.
Toiseen käsittelyyn esitellään päiväjärjestyksen 3. asia. Keskustelu asiasta päättyi 18.3.2019 pidetyssä täysistunnossa Keskustelussa on Krista Mikkonen Johanna Karimäen kannattamana tehnyt vastalauseen 1 mukaiset kaksi lausumaehdotusta.
Lopuksi on päätettävä lausumaehdotuksista.
Toiseen käsittelyyn esitellään päiväjärjestyksen 4. asia. Keskustelu asiasta päättyi 18.3.2019 pidetyssä täysistunnossa. Keskustelussa on Juho Eerola Olli Immosen kannattamana tehnyt vastalauseen 1 mukaiset viisi lausumaehdotusta. Lisäksi Krista Mikkonen on Matti Semin kannattamana tehnyt lausumaehdotuksen, joka on monistettuna jaettu edustajille. (Pöytäkirjan liite 4A)
Lopuksi on päätettävä lausumaehdotuksista.
Ainoaan käsittelyyn esitellään päiväjärjestyksen 5. asia. Puhemiesneuvosto ehdottaa, että eduskunta päättää keskeyttää vuoden 2018 valtiopäivät tämän täysistunnon päätyttyä.
Ainoaan käsittelyyn esitellään päiväjärjestyksen 6. asia. Puhemiesneuvosto ehdottaa, että eduskunta päättää kokoontua vuoden 2019 valtiopäiville keskiviikkona 24.4.2019 kello 12.
Hyvät edustajakollegat! Hyvä eduskunnan väki! On tullut aika päättää täysistunto. On aika sanoa näkemiin, ei hyvästi. Lämmin kiitos kaikille teille kansanedustajille ja koko eduskunnan väelle tämän eduskuntakauden merkittävästä työstä. Toivon tämän välitettävän myös kollegoillemme, jotka eivät nyt ole paikalla. Paljon arvokasta kokemusta jää eduskunnasta nyt pois. Eilen täysistunnossa kuulimme vaikuttavia puheita, kokemuksen ääntä. Toivon teille kaikille eduskunnan jättäville edustajille oikein hyvää elämää. Ammentakaa tätä kokemustanne seuraavassa elämänvaiheessanne. Teille kaikille vaaleissa ehdolla oleville toivotan oikein hyvää menestystä. Olen oppinut tuntemaan jokaisen teistä periksiantamattomana Suomen puolustajana, kukin omalla tavallaan. Veteraanisukupolvi rakensi meille ajatuksen maasta, jossa kaveria ei jätetä, periksi ei anneta, koti on tärkeä, kukaan ei ole toista arvokkaampi, yrittämällä pärjätään. Jatkakaamme sitä työtä. Äiti Teresan sanoin: älä koskaan luovu siitä, että kohdattuaan sinut ihminen on onnellisempi kuin ennen sitä. — Tavataan valtiopäivien päättäjäisissä 10.4. [Suosionosoituksia]
Tämä täysistunto on päättynyt.